એક બાતમીદાર આ દંગા બતાવવા સાથે આવવા તૈયાર થયો. પરંતુ હસુભાઈએ કહ્યું ‘તે હદ જસદણની નહિ હોય સામો કાંઠો એટલે કાંતો ગોંડલ તાલુકો અને કાં કોટડાસાંગાણીની હદ હોય મૂકો ને લપ’ જયદેવે કહ્યું ‘ભલે રહેતા હોય બીજા તાલુકાની હદમાં પણ ગુન્હા તો ગમે તેની હદમાં કરે ને? આપણે જવું જ જોઈએ’ આથી હસુભાઈએ કહ્યું ‘દિવસે કોઈ ડફેર મળે નહિ અત્યારે રહેવા દો આમેય અત્યારે આપણે બે જ જણા છીએ’ જયદેવે કહ્યું ‘તે વાત બરાબર પણ અત્યારે દંગાનો રસ્તો અને જગ્યા ભાદર નદીની કોતરોમાં કઈ જગ્યાએ કેવી રીતે દંગા નાખ્યા છે. તે દૂરથી જોઈ લઈએ એટલે પછી કયારેક રાત્રીનાં કોમ્બીંગ ઓપરેશન કરવું હોય તો સરળતા રહે. ‘હસુભાઈએ કહ્યું’ તો ચાલો ત્યારે’.